text: Oprydning fortsætter: Væltet majslastbil lækkede dieselolie
  09 oktober 2017 kl. 16.54
  Store mængder dieselolie er løbet ud fra tankene på væltet lastbil på E45 Sønderjyske Motorvej ved Padborg.
  Opdatering: E45 ved Padborg er nu genåbnet i retning mod grænsen, og man forventer at kunne genåbne helt i nordgående retning ca. klokken 20.30, skriver Vejdirektoratet på Twitter. 
  Oprydningsarbejdet efter den væltede majslastbil trækker ud.
  - Lastbilen har lækket op mod 750 liter dieselolie på uheldsstedet. Der bliver arbejdet ihærdigt på at fjerne den forurenede jord, og folkene i området forventer at åbne motorvejen igen omkring klokken 19. Men jeg vil ikke lægge hovedet på blokken, siger vagtchef hos Syd- og Sønderjyllands Politi, Ivan Gohr Jensen, til TV SYD.
  Ivan Gohr Jensen, vagtchef, Syd- og Sønderjyllands Politi: "Lastbilen har lækket op mod 750 liter dieselolie på uheldsstedet. Der bliver arbejdet ihærdigt på at fjerne den forurenede jord."
  Et dæk eksploderede på lastbilen mandag formiddag, hvorefter den væltede og lå på tværs på E45 Sønderjyske Motorvej. Derfor har begge spor været spærret hele eftermiddagen.
  - Når oprydningsarbejdet er slut, bliver der sat et midlertidigt autoværn op – og der bliver nedsat hastighed, forklarer Ivan Gohr Jensen.
  Trafikken bliver fortsat dirigeret forbi uheldet via rasteplads Frøslev Vest.
  - Trafikken forløber pænt, så generne er overraskende nok til at overse, slutter vagtchefen.
  Omkring klokken 19 forventes motorvejen åbnet igen.
  
  